Fréttablaðið hefur í dag verið í samskiptum við forsvarsmenn ferðaþjónustufyrirtækisins Mountaineer of Icaland sem skipulagði og ber ábyrgð á snjósleðaferð með 39 manna hóp á Langjökul í gær , þvert á viðvaranir um válynt veður . Björgunarsveitum tókst að bjarga öllum hópnum til byggða í nótt , en þá voru margir orðnir mjög kaldir af vosbúð á jöklinum . Í fyrstu vildu forsvarsmenn Mountaineers of Iceland ekki tjá sig við blaðamann Fréttablaðsins og kváðust ætla að rannsaka sjálfir innanhúss ástæðu þess að farið var með hópinn út í tvísýnt veður og færð . Þegar blaðamaður Fréttablaðsins gekk frekar á forsvarsmann fyrirtækisins sagði hann blaðamanni einfaldlega að „ grjóthalda kjafti . “ Gert er ráð fyrir að Lögreglan á Suðurlandi rannsaki málið . Appelsínugul viðvörun er nú gefin út af Veðurstofunni til klukkan 18 í dag vegna veðurs á eftirtöldum svæðum : Breiðafirði , Ströndum og Norðurlandi vestra sem og Norðurlandi eystra . Gul viðvörun er vegna veðurs á höfuðborgarsvæðinu , Faxaflóa , Vestfjörðum , Austfjörðum , Suðausturlandi og miðhálendinu . Við Faxaflóa er í dag spáð suðvestan 15 - 25 m / s . Búast má við talsverðri snjókomu eða éljagangi með skafrenningi og takmörkuðu eða lélegu skyggni og versnandi akstursskilyrðum . Afmarkaðar samgöngutruflanir eru líklegar . Við Breiðafjörð er spáð vestan 18 - 25 m / s , fyrst sunnantil . Búast má við talsverðri snjókomu eða éljagangi og skafrenningi og takmörkuðu eða lélegu skyggni og versnandi akstursskilyrðum . Samgöngutruflanir eru líklegar . Fólki er bent á að sýna varkárni og fylgjast með veðurspám . Hjá Samtökum sveitarfélaga á Vesturlandi er kominn út nýr Hagvísir sem fjallar um ríkisstörf á Vesturlandi , staðsetningu ríkisstarfa vítt og breitt um landið og fjallað um hlutfallslegan fjölda á Vesturlandi og í einstökum sveitarfélögum innan landshlutans . Höfundur skýrslunnar er Vífill Karlsson hagfræðingur . Fram kemur að hvergi er eins lítið af ríkisstörfum og á Vesturlandi þegar tekið hefur verið tillit til fjölda íbúa og borið saman við önnur landssvæði . Suðurland kemur þar næst á eftir með næstlægsta hlutfallið . Flest eru ríkisstörfin á höfuðborgarsvæðinu . Þá kemur fram að ef störfum opinberra stofnana er bætt við skilgreind ríkisstörf almennt er Vesturland og Suðurland nánast í jafn slæmri stöðu þar sem minnst er af ríkisstörfum þar í samanburði við önnur landsvæði . Þegar breyting ríkisstarfa var skoðuð á tímabilinu 2013 til 2018 kemur í ljós að hvergi fækkaði eins mikið og á Vesturlandi , eða um 5% , en fjölgunin var 28% þar sem hún var mest . Fjölgun ríkisstarfa á höfuðborgarsvæðinu á þessu tímabili , upp á 1.347 einstaklinga , hefði farið mjög langt með að leiðrétta ríkisstarfahalla þeirra landshluta sem bjuggu við hann . Hallinn taldi 1.390 störf . „ Þegar Vesturland var brotið upp eftir sveitarfélögum kom í ljós að engin ríkisstörf voru í Helgafellssveit og Eyja - og Miklaholtshreppi . Af þeim sveitarfélögum sem einhver ríkisstörf voru var hallinn mestur í Hvalfjarðarsveit , þá í Snæfellsbæ og svo á Akranesi . Þegar breyting ríkisstarfa var skoðuð eftir sveitarfélögum á Vesturlandi árin 2013 til 2018 kom í ljós að hvergi fækkaði ríkisstarfsmönnum eins mikið og í Stykkishólmi , um 24,3% og í Borgarbyggð um 17,9% . Þeim hafði hins vegar fjölgað í fimm sveitarfélögum af tíu en hlutfallslega miklu minna en í þeim sveitarfélögum þar sem fækkun ríkisstarfsmanna varð . “ Vífill segir í skýrslunni að forsendur vaxtar á landsbyggðinni hafi breyst mikið . Landsbyggðin byggði lengi vel á landbúnaði og sjávarútvegi . Hlutur landbúnaðar í heildarfjölda starfa landsins hefur farið úr um 80% árið 1870 í um 2% árið 2015 . Í fiskveiðum var hlutdeildin mest um 22% árið 1910 en var komin í um 2% árið 2015 . Ferðaþjónustan , sem nýtir landið og miðin eins og hinar tvær atvinnugreinarnar , var farin að nálgast það að nýta um 10% alls vinnuaflsins árið 2015 . Vífill bendir á að árið 1870 voru opinberir starfsmenn 1% af heildarvinnuafli í landinu en voru komnir í 30% árið 2018 . Samkvæmt bráðabirgðaskoðun á tölum Hagstofu Íslands voru um 72% opinberra starfsmanna konur . Útgjöld ríkissjóðs hafa farið úr að vera 3% af vergri landsframleiðslu ( VLF ) árið 1901 í um 30% árið 2017 . Þegar hið opinbera er allt tekið saman þá fóru útgjöldin úr um 20% af VLF árið 1945 í 43% 2017 . Hagvísinn má í heild sinni lesa á vef SSV . Björgunarsveitir Landsbjargar á sunnan - og suðvestanverðu landinu voru kallaðar út í gærkvöldi til leitar og björgunar á stórum hópi fólks sem var í ferð á snjósleðum við rætur Langjökuls . 39 erlendir ferðamenn auk fararstjóra frá ferðaþjónustufyrirtæki var þá strand í afar slæmu veðri , þar sem skyggni var ekkert og mikill skafrenningur . Hluti hópsins gróf sig í fönn . Margir voru orðnir kaldir og hraktir . Fjölmennt lið björgunarsveitarfólks á snjóbílum og jeppum fór til leitar og björgunar við Skálanes . Eftir að búið var að koma fólkinu í bíla var ekið með það í skjól á Gullfosskaffi þar sem sjúkraflutningamenn , björgunarsveitafólk og sjálfboðaliðar frá RKÍ tóku á móti hópnum , hlúðu að því og mátu ástand þeirra . Síðustu ferðalangarnir komu í hús laust fyrir klukkan 6 í morgun . Nú er ekið með fólkið áleiðis til Reykjavíkur . Meðfylgjandi eru myndir Landsbjargar frá vettvangi um miðnætti í gær og úr bílum á leiðinni á vettvang fyrir miðnætti . Skessuhorn – fréttaveita Vesturlands , hefur staðið fyrir vali á Vestlendingi ársins undanfarna tvo áratugi . Sem fyrr var auglýst eftir tilnefningum frá almenningi sem ritstjórn vann úr . Niðurstaðan var afgerandi . Vestlendingar ársins 2019 eru björgunarsveitarfólk á Vesturlandi . Það hefur nú sem fyrr sýnt hversu mikilvægt starf þess er fyrir samfélagið allt , íbúa jafnt sem gesti . Hinn sanni björgunarsveitarmaður er ávallt reiðubúinn til aðstoðar og leitar , að nóttu sem degi , leggur á sig ómældan fjölda vinnustunda við æfingar , fjáraflanir , leit og björgun á sjó og landi . Síðastliðið föstudagskvöld var fulltrúum allra níu björgunarsveitanna á Vesturlandi fært , við athöfn í Landnámssetrinu í Borgarnesi , viðurkenningarskjal og blóm frá Skessuhorni og íbúum með kæru þakklæti fyrir störf þeirra . Samkvæmt tölfræði sem Slysavarnafélagið Landsbjörg heldur utan um eru á fimmta hundrað virkir björgunarsveitarmenn á Vesturlandi . Í Skessuhorni sem kom út í dag tökum við hús hjá öllum björgunarsveitum á Vesturlandi , ræðum við formenn þeirra og heyrum um áherslur og hvað er efst á baugi í starfi sveitanna . Í viðtali við formenn kemur fram að framan af árinu 2019 var fremur rólegt en það átti eftir að breytast . Undir lok árs fór stór hópur af Vesturlandi til dæmis til leitar - og björgunarstarfa á Norðurlandi í kjölfar óveðursins sem þar gekk yfir . Milli jóla og nýjárs hófst svo leit að manni sem saknað er í Hnappadal . Þess má geta að fjórir af þeim níu sem tóku við verðlaunum fyrir hönd sinna björgunarsveita á föstudagskvöldið komu til athafnarinnar beint úr leit í fjallendi Hnappadals . Meðfylgjandi mynd : Meðfylgjandi mynd sýnir fulltrúa björgunarsveitanna á Vesturlandi . Frá vinstri talið : Kristján Ingi Arnarsson frá Björgunarsveitinni Ósk í Búðardal , Jóhanna María Ríkharðsdóttir frá Björgunarsveitinni Berserkjum í Stykkishólmi , Davíð Ólafsson frá Björgunarsveitinni Heiðari í Borgarfirði , Elín Matthildur Kristinsdóttir , en hún tók við verðlaunum f.h . Björgunarsveitarinnar Klakks í Grundarfirði , Jóhannes Berg frá Björgunarsveitinni Oki í Borgarfirði , Kristín H Kristjánsdóttir frá Björgunarsveitinni Elliða á sunnanverðu Snæfellsnesi , Helgi Már Bjarnason frá Björgunarsveitinni Lífsbjörgu í Snæfellsbæ , Þórður Guðnason frá Björgunarfélagi Akraness og Einar Örn Einarsson frá Björgunarsveitinni Brák í Borgarnesi . Vestlendingum ársins er óskað til hamingju með viðurkenninguna ! Sjá nánar ítarlega frásögn af starfi björgunarsveita á Vesturlandi í Skessuhorni sem kom út í dag . Björgunarsveitarfólk á Snæfellsnesi mokar lausan snjóruðningsbíl . Ljósm. úr safni / sá . Starfsfólk Rarik hefur í alla nótt unnið að bilanaleit og viðgerðum á flutningskerfi raforku á þremur stöðum í Borgarfirði . Í gærkvöldi fór rafmagn af línunni frá Vatnshömrum og að Hafnarmelum . Viðgerð lauk kl. 21:43 . Þá fór rafmagn einnig af flutningslínunni frá Eskiholti í Borgarhreppi í Varmaland í Stafholtstungum . Viðgerð þar lauk laust fyrir klukkan 6 í morgun . Enn er rafmagnslaust á Norðurárdalslínu og unnið að því að ráða bót á því . Norðdælingar hituðu því morgunkaffið sitt á prímus nú í morgunsárið . Laugardaginn 11. janúar næstkomandi verður opnuð í Safnahúsi Borgarfjarðar fyrsta samsýning hópsins Flæðis . Í honum eru átta konur sem hittast reglulega og mála saman . Allar hafa þær bakgrunn úr Myndlistarskóla Kópavogs hjá Derek Mundell . Einnig hafa þær sótt námskeið erlendis jafnt sem innanlands hjá kennurum eins og Keith Hornblower , Ann Larsson Dahlin og Bridget Woods . Konurnar í Flæði eru : Fríða Björg Eðvarðsdóttir , Guðrún Steinþórsdóttir , Rósa Traustadóttir , Sesselja Jónsdóttir , Sigríður Ásgeirsdóttir , Svanheiður Ingimundardóttir , Þorbjörg Kristinsdóttir og Þóra Mínerva Hreiðarsdóttir . Meirihluti hópsins hefur mikla tengingu við Borgarfjörðinn , ein býr þar og margar eiga sumarhús á svæðinu sem oft er uppspretta listrænna myndefna sem sést í mörgum verkum á sýningunni . „ Hópurinn hefur heillast af vatnslitum og töfrum þeirra þegar litur og vatn flæða saman . Vatnslitir eru krefjandi miðill sem erfitt er að stjórna en glíman við þá leiðir mann að endalausum möguleikum . Efni sýningarinnar er eins og heiti hennar gefur til kynna , flæði vatns , lita og myndefnis , “ segir í tilkynningu . Eftir opnunardaginn er sýningin opin alla virka daga frá klukkan 13 til 18 og um helgar samkvæmt samkomulagi sem þá verður auglýst sérstaklega . Hún stendur til 18. febrúar . „ Brælur og eintómar brælur , “ segir Sigurður Reynir Gunnarsson hafnarvörður í Rifi einkenna veiðarnar undanfarna daga og býst við að bræla verði út vikuna miðað við afleita veðurspá . Litlu línubátarnir komust á mánudaginn í sinn fyrsta róður á nýju ári og var afli þeirra þokkalegur . Sama má segja um dragnótarbátana , en Egill SH landaði 16 tonnum á mánudaginn , mest skarkola , eða sjö tonnum . Verð á skarkola hefur aldrei verið hærra en núna og fór kílóið á 406 krónur á fiskmörkuðum . Sigurður Reynir hafnarvörður segir að það hafi verið mjög gott verð á öllum fiski á mánudaginn og var meðalverð á óslægðum þorski 545 krónur á kílóið , ýsan fór á 422 krónur og karfinn á 390 krónur . „ Vegna ótíðar er mikill skortur á fiski og í dag eru aðeins tveir bátar á sjó , “ sagði Sigurður síðdegis á mánudaginn þegar fréttaritari Skessuhorns kom við á kajanum . Samkvæmt tilkynningu frá Rarik er nú straumlaust á þremur línum í Borgarfirði , þ.e. Norðurárdalslínu , frá Eskiholti að Varmalandi og frá Vatnshömrum að Hafnarskógi . Fólk er beðið að láta Rarik vita í bilanasíma 528-9390 hafi það vitneskju um orsök bilananna . Veðurstofan gerir ráð fyrir að veður versni allverulega nú þegar líður á daginn og slæmt veður og færð verði fram á morgundaginn hið minnsta . Gul viðvörun hefur verið gefin út fyrir allt landið í dag og til nónbils á morgun , miðvikudag . Djúp og víðáttumikil lægð er að ganga norðaustur yfir landið . Eins og sjá má á meðfylgjandi skjámynd af veðurvefnum windy.com er úrkomubakkinn nú kominn inn á Reykjanes og mun færast norðaustur yfir landið síðdegis og í kvöld . Nú er því að ganga í suðvestan 18 - 25 m / sek með éljum um landið sunnan - og suðvestanvert og síðar í kvöld á norður - og austurlandi . Héraðsdómur Vesturlands vísaði frá dómi kröfum Skagamálunar ehf. á hendur Uppbyggingar ehf. , vegna vanreifunar . Dómur var upp kveðinn 16. desember síðastliðinn . Málningarfyrirtækið hafði krafist greiðslu rúmlega 7,6 milljóna króna frá verktakanum vegna óheimillar riftunar verksamnings um málun í fjölbýlishúsi á Akranesi . Einnig krafðist málningarfyrirtækið greiðslu 1,1 milljónar vegna unninnar vinnu við aukaverk . Til vara krafðist fyrirtækið greiðslu tveggja vangoldinna reikninga . Forsaga málsins er sú að Skagamálun tók að sér málningarvinnu fyrir Uppbyggingu í fjölbýlishúsi á Akranesi í mars 2017 . Lá fyrir í málinu ódagsett tilboð sem stefnandi sagði stefnda hafa samþykkt . Unnið var við málun hússins fram í byrjun ágúst , þegar forsvarsmaður Uppbyggingar tilkynnti forsvarsmanni Skagamálunar með sms-skilaboðum að vegna tafa á verkinu hefðu nýir málarar verið fengnir þar að og þess óskað að starfsmenn málningarfyrirtækisins yfirgæfu húsið með sín verkfæri . Enginn skriflegur samningur hafði verið gerður , en stefndi mótmælti því ekki að tekist hefði verksamningur milli aðila málsins . Hann kvaðst hins vegar ekki kannast við að samið hefði verið um aukaverk , uppsetningu úthornalista . Dómurinn taldi riftun samningsins ólögmæta , þar sem ekki hefði verið sýnt fram á að málningarfyrirtækið hefði vanefnt hann svo verulega heimilt væri að rifta honum . En þrátt fyrir að verktakanum hafi verið óheimilt að rifta samningnum var honum kleift að hafna efndum stefnanda með því að fá aðra málara í verkið . Féll þá niður skylda beggja til að efna samningin eftir aðalefni hans . Hins vegar gat eftir atvikum stofnast skaðabótakrafa á hendur verktakanum . Stefnandi gat hins vegar ekki lagt fram nein gögn til að sýna fram á það tjón sem hann taldi sig hafa orðið fyrir vegna riftuninnar . Hann hafði ekki lagt fram rekstrarreikning vegna skattframtals fyrir árið 2017 , ekki gert grein fyrir launum sem hann greiddi starfsmönnum sínum eða öðrum útlögðum kostnaði á þessum tíma . Þá lá ekki fyrir greinargerð um áætlaðan kostnað vegna verksins , að því er fram kemur í dómnum . Dómurinn taldi sig því ekki geta tekið afstöðu til þess hversu mikið tjón málningarfyrirtækið hefði getað hlotið af riftun samningsins . Sömuleiðis taldi dómstóllinn sig ekki geta lagt dóm á kröfu málningarfyrirtækisins um greiðslu rúmlega 1,1 milljónar króna vegna unninna aukaverka , né varakröfu um greiðslu tveggja vangoldinna reikninga . „ Verður að telja dómkröfur stefnanda svo vanreifaðar að ekki verður hjá því komist að vísa þeim frá dómi , “ segir í dómi héraðsdóms . Skagamálun var enn fremur gert að greiða Uppbyggingu 500 þúsund krónur í málskostnað . Veginum um Holtavörðuheiði var lokað um miðjan dag á mánudaginn . Vegna veðurs og færðar höfðu þá fimm bílar farið útaf veginum á skömmum tíma . Mikil hálka var á heiðinni og allhvasst . Samkvæmt upplýsingum frá Lögreglunni á Norðurlandi vestra fóru m.a. vörubíll og tveir hrossaflutningabílar útaf veginum . Starfsmenn Vegagerðarinnar fóru á vettvang til að hjálpa þeim bílstjórum sem voru í vanda . Þrjú hross á öðrum bílnum drápust , en sá flutti alls 13 hross . Utan vegar hallaði bíllinn það mikið að hrossin gátu ekki fótað sig og reyndist ekki hægt að ná þeim út fyrr en eftir að tvö þeirra höfðu troðist undir . Þriðja hrossið drapst síðar um kvöldið . Öðrum slösuðum hrossum var komið undir dýralæknishendur á Hvammstanga . Almannavarnanefnd höfuðborgarsvæðisins hefur , í samvinnu við Rauða krossinn , björgunarsveitir og Vegagerðina , sett upp skilti við Vesturlandsveg , sem er fyrsta skilti sinnar tegundar . Það er gert til að beina fólki að fjöldahjálparstöð sem staðsett er í Klébergskóla á Kjalarnesi . Sú fjöldahjálparstöð er hvað oftast opnuð sökum veðurs , að minnsta kosti fimm sinnum á síðasta ári . Nú síðast var hún opnuð 10. desember , þegar óveður skall á öllu landinu . Var skiltið þá notað í fyrsta sinn til þess að aðstoða fólk við að komast að fjöldahjálparstöðinni . „ Fólkið sem stendur vaktina í fjöldahjálparstöðinni í Klébergskóla eru sjálfboðaliðar Rauða krossins , en einnig eru þau starfsmenn og stjórnendur skólans , sem er mikill kostur þar sem þau þekkja bæði til skólans og svæðisins . Þegar veður skellur á leggja þau niður sín störf og fara frá fjölskyldum sínum til þess að aðstoða ferðamenn og aðra sem eru á ferðinni . Þeirra hluti í slíku verkefni er gríðarlega mikilvægur og eiga þau hrós skilið fyrir sín störf , “ segir Jón Viðar Matthíasson , framkvæmdastjóri almannavarnanefndar höfuðborgarsvæðisins . „ Mikill fjöldi fólks , sérstaklega erlendir ferðamenn , á leið þarna um og yfir vetrartímann þarf við ákveðnar aðstæður að loka veginum vegna veðurs . Í kjölfarið er nauðsynlegt að opna fjöldahjálparstöð þar sem fólk getur fengið skjól á meðan versta veðrið gengur yfir . Það hafði borið á að fólk vissi ekki hvert það gæti farið og hvar stöðin væri . “ Fjöldahjálparstöðvar eru starfræktar á neyðartímum til að bjóða þolendum náttúruhamfara og annarra alvarlegra atburða öruggt skjól . Þar er þeim séð fyrir helstu grunnþörfum svo sem mat , fatnaði og húsaskjóli . Einnig er gert ráð fyrir að í boði sé ýmis frekari þjónusta svo sem skyndihjálp , sálrænn stuðningur , ráðgjöf og upplýsingar . Á heimasíðu Rauða krossins er hægt að sjá staðsetningu fjöldahjálparstöðva um land allt ásamt frekar upplýsingum . Það eru margir sem koma að lokun vega og ferlið sem fer í gang er margslungið . Veðurstofa Íslands gefur viðvaranir um veður og vegna náttúruvár , Vegagerðin veitir upplýsingar um færð á vegum og tekur ákvörðun um lokun , lögregla og björgunarsveitir sinna lokunum og Rauði krossinn opnar og rekur fjöldahjálparstöðvar . Næstkomandi sunnudag klukkan 14 verður frumsýnd á Sögulofti Landnámssetursins í Borgarnesi sýningin Öxin – Agnes og Friðrik . Þennan dag 12. janúar eru liðin 190 ár upp á dag frá því að síðasta aftakan fór fram á Íslandi . Þá lét Björn Blöndal sýslumaður hálshöggva þau Agnesi Magnúsdóttur og Friðrik Sigurðsson . Þau voru fundin sek fyrir morðið á Natani Ketilssyni bónda á Illugastöðum og Pétri Jónssyni gestkomandi á bænum . Magnús ólafsson fyrrverandi bóndi á Sveinsstöðum í Vatnsdal er sagnamaður af guðs náð og gjörþekkir þessa örlagasögu . Magnús hefur á undanförnum árum farið með gesti í hestaferðir um sögusvið Illugastaðamorðanna og sagt söguna þar sem atburðirnir gerðust . Magnús mun frumsýna frásögnina Öxin – Agnes og Friðrik á Söguloftinu í Landnámssetrinu í Borgarnesi nákvæmlega þegar 190 ár upp á klukkutíma eru liðin frá aftökunni . Frumsýningin hefst klukkan tvö , en aftakan fór fram klukkan tvö 12. janúar 1830 . Fjölskylda Magnúsar tengist þessum voðaatburðum persónulega en faðir Magnúsar og afi komu báðir að því árið 1934 að flytja líkamsleifar sakamannanna í vígða mold , eða þegar rúmlega 100 ár voru liðin frá því þau tvö voru höggvin . Af þeim gjörningi er dularfull og merkileg saga sem Magnús mun rekja í tengslum við sjálfa morðsöguna . Um þessa atburði hafa verið skrifaðar bækur , gerð kvikmynd og væntanleg er íslensk ópera innan tveggja ára . En Magnús kemur með persónulegan og óvæntan vinkil með sýn sinni á efninu . Áhugafólki er ráðlagt að missa ekki af þessari sýningu . Kynningarfundi umhverfis - og auðlindaráðherra um Hálendisþjóðgarð , sem halda átti á Hótel Hamri í Borgarnesi eftir hádegið í dag , hefur verið frestað vegna veðurs . Sömuleiðis hefur fundum sem vera áttu í Húnavatnshreppi , í Reykjadal í S-Þing og á Egilsstöðum í dag og á morgun verið frestað . Nýjar tímasetningar fyrir fundina verða auglýstar á næstu dögum , segir í tilkynningu frá ráðuneytinu . Grái herinn , baráttuhópur innan Félags eldri borgara í Reykjavík og nágrenni sem berst fyrir mannsæmandi kjörum og virðingu allra , hefur ákveðið að fara í mál á hendur ríkisvaldinu vegna skerðinga á lífeyrisgreiðslum frá Tryggingastofnun . Helgi Pétursson talsmaður félagins skrifar um málið og segir að það hafi verið í undirbúningi mánuðum saman en nú sjái fyrir endan á því . „ Við búumst við að hægt verði að dómtaka málið á næstu vikum , “ segir Helgi . Nokkur verkalýðsfélög hafa þegar lofað fjárframlögum vegna kostnaðar við málssóknina , en betur má ef duga skal . „ Við skulum búa okkur undir að þetta verður ekki auðvelt . Við erum að eiga við öfl sem segja eitt en gera svo allt annað og finnst það allt í lagi . Samningar og jafnvel niðurstaða dómstóla virðist ekki skipta neinu . En fyrst og fremst er það landlægt virðingarleysi gagnvart eldra fólki og kjörum þess , svo ekki sé minnst á þá langelstu , sem liggja á göngum og í skúmaskotum , sem fær að viðgangast . Að breyta þessu viðhorfi gagnvart eldra fólki er stóra verkefni okkar allra , “ skrifar Helgi í tilkynningu sem talsmaður Gráa hersins . Gert er ráð fyrir að lögfræðingar Gráa hersins leggi fram prófmál fyrir hönd eins einstaklings , sem síðan verður yfirfært á aðra eldri borgara vinnist sigur . Veðurstofan gerir ráð fyrir að veður versni allverulega í dag og slæmt veður og færð verði fram á morgundaginn hið minnsta . Gul viðvörun hefur verið gefin út fyrir allt landið í dag og til nónbils á morgun , miðvikudag . Djúp og víðáttumikil lægð mun ganga norðaustur yfir landið . Spáð er norðaustan 15 - 23 m / s norðvestantil á landinu í dag , en annars hægari vindur í fyrstu . Slydda eða rigning verður sunnan heiða og hiti 1 til 7 stig , en snjókoma með köflum og hiti um frostmark fyrir norðan . Gengur síðdegis í suðvestan 18 - 25 m / sek með éljum um landið sunnanvert og einnig á norður - og austurlandi í kvöld . Vestan 18 - 25 m / sek á morgun , en suðvestan 13 - 18 m / sek annað kvöld . Víða él , þó síst austanlands . Frost yfirleitt 0 til 5 stig . Fyrir Faxaflóa er spáð hvassviðri eða stormi frá klukkan 15:00 í dag til klukkan 10 í fyrramálið . Það verður suðvestan 15 - 25 m / s og éljagangur með lélegu skyggni og erfiðum akstursskilyrðum . Við Breiðafjörð er spáð hríðarveðri með norðaustan 15 - 23 m / s og slyddu eða snjókomu með köflum . Lélegt skyggni og sömuleiðis versnandi akstursskilyrði . Úrslitakeppnin í Futsal fór fram um síðustu helgi . Keppt var í átta liða úrslitum á föstudagskvöldinu . Þar komust áfram lið Aftureldingar / Hvíta riddarans , Ísbjarnarins , Víkings Ólafsvík og Íslandsmeistararnir 2019 Vængir Júpíters . Fjögurra liða úrslitin voru spiluð á laugardeginum . Þar sló Ísbjörninn út íslandsmeistarana í Vængjum Júpíters með tveim mörkum gegn einu og Víkingur Ólafsvík lagði Aftureldingu / Hvíta riddarann í hörkuleik sem endaði 5 – 3 en framlengja þurfti báðum leikjunum þennan dag . Á sunnudeginum fór svo úrslitaleikurinn fram þar sem Ísbjörninn og Víkingur Ólafsvík mættust í hörkuleik og var staðan 1 – 1 eftir venjulegan leiktíma . Var mikill hasar í framlengingunni þar sem lokatölur urðu 3 – 5 Víkingi Ólafsvík í vil og þeir því Íslandsmeistarar í Futsal 2020 . Víkingur hefur gert góða hluti í innanhússboltanum undanfarin ár og vann Íslandsmótið árin 2015 og 2016 . Árið 2017 töpuðu Víkingar fyrir Selfossi í úrslitaleiknum og fyrir Vængjum Júpíters í undanúrslitum bæði árið 2018 og 2019 . Kraftur hvetur alla sem eru búsettir á Akranesi og nágrenni að perla með sér nýtt „ Lífið er núna “ armband miðvikudaginn 8. janúar . Kraftur mun þá leggja leið sína í bæjarfélagið og verður í Grundaskóla milli klukkan 16:30 og 20:00 . „ Armböndin sem um ræðir eru í sannkölluðum norðurljósalitum og eru sérstök afmælisarmbönd í tilefni 20 ára afmæli Krafts . Armböndin eru með áletruninni „ Lífið er núna “ og eru auðveld í samsetningu svo að allir geta tekið þátt , börn sem fullorðnir . Þetta er skemmtileg stund fyrir alla fjölskylduna og tilvalið tækifæri að láta gott af sér leiða . Með því að taka þátt í viðburðinum er fólk að hjálpa Krafti að standa við bakið á ungu fólki sem greinst hefur með krabbamein og aðstandendum þar sem armböndin eru seld til styrkar félaginu , “ segir í tilkynningu . Öll armböndin eru perluð í sjálfboðavinnu og því mikil hugsjón lögð í hvert armband . Norðurljósaarmböndin eru einnig seld í vefverslun félagsins www.kraftur.org / vefverslun en þau eru seld í takmörkuðu upplagi í tilefni af 20 ára afmæli Krafts , félags ungs fólks sem greinst hefur með krabbamein og aðstandendur .